Γνωμοδότηση της Οικονομικής και Κοινωνικής Επιτροπής με θέμα:

- "Πρόταση κανονισμού του Συμβουλίου για τροποποίηση του κανονισμού (ΕΚ) αριθ. 1260/1999 περί γενικών διατάξεων για τα διαρθρωτικά ταμεία",

- "Πρόταση κανονισμού του Συμβουλίου τροποποιητικού, όσον αφορά τα μέτρα διαρθρωτικού χαρακτήρα, του κανονισμού (EOK) αριθ. 3763/91 για ειδικά μέτρα που αφορούν ορισμένα γεωργικά προϊόντα στα γαλλικά υπερπόντια διαμερίσματα",

- "Πρόταση κανονισμού του Συμβουλίου τροποποιητικού, όσον αφορά τα μέτρα διαρθρωτικού χαρακτήρα, του κανονισμού (EOK) αριθ. 1600/92 για ειδικά μέτρα υπέρ των Αζορών και της Μαδέρας όσον αφορά ορισμένα γεωργικά προϊόντα",

- "Πρόταση κανονισμού του Συμβουλίου τροποποιητικού, όσον αφορά τα μέτρα διαρθρωτικού χαρακτήρα, του κανονισμού (EOK) αριθ. 1601/92 για ειδικά μέτρα που αφορούν ορισμένα γεωργικά προϊόντα υπέρ των Καναρίων Νήσων",

- "Πρόταση κανονισμού του Συμβουλίου τροποποιητικού του κανονισμού (ΕΚ) αριθ. 2792/1999 περί καθορισμού των λεπτομερών κανόνων και ρυθμίσεων σχετικά με την κοινοτική διαρθρωτική βοήθεια στον τομέα αλιείας"

(2001/C 139/08)

Στις 18 Δεκεμβρίου 2000, και σύμφωνα με το άρθρο 262 της Συνθήκης περί ιδρύσεως της Ευρωπαϊκής Κοινότητας, το Συμβούλιο αποφάσισε να ζητήσει τη γνωμοδότηση της Οικονομικής και Κοινωνικής Επιτροπής για τις ανωτέρω προτάσεις.

Το τμήμα "Οικονομική και Νομισματική Ένωση, Οικονομική και Νομισματική Συνοχή", στο οποίο ανατέθηκε η προετοιμασία των σχετικών εργασιών της ΟΚΕ, υιοθέτησε τη γνωμοδότησή της στις 8 Φεβρουαρίου 2001 με βάση εισηγητική έκθεση του κ. Mengozzi.

Κατά την 379η σύνοδο ολομέλειας της (συνεδρίαση της 28ης Φεβρουαρίου 2001), η Οικονομική και Κοινωνική Επιτροπή υιοθέτησε με 112 ψήφους υπέρ και 1 αποχή την ακόλουθη γνωμοδότηση.

1. Η ΟΚΕ επικροτεί τις προτάσεις της Επιτροπής.

1.1. Η ΟΚΕ εκτιμά ότι οι εν λόγω προτάσεις θα πρέπει να αντιμετωπισθούν ως μία πρώτη ανταπόκριση στην ανάγκη να ληφθούν δεόντως υπόψη οι ιδιαιτερότητες των επτά εξόχως απόκεντρων περιφερειών της ΕΕ, όπως αναγνωρίζεται στο άρθρο 299 (2) της Συνθήκης του Άμστερνταμ και επαναλαμβάνεται εκ νέου στα συμπεράσματα των Ευρωπαϊκών Συμβουλίων της Κολωνίας και της Feira.

1.2. Τα προτεινόμενα μέτρα είναι περιορισμένης εμβέλειας, δεδομένου ότι απλώς αυξάνονται τα ανώτατα όρια της κοινοτικής βοήθειας για επενδύσεις στις μικρομεσαίες επιχειρήσεις, στους τομείς της γεωργίας, της δασοκομίας και της αλιείας, καθώς και στον τομέα της μεταποίησης και εμπορίας γεωργικών προϊόντων.

1.3. Η ΟΚΕ εκφράζει την ικανοποίησή της για το γεγονός ότι τα μέτρα αυτά συμπορεύονται με τις απόψεις που έχει επανειλημμένως διατυπώσει επισημαίνοντας τα ιδιαίτερα προβλήματα που αντιμετωπίζει το σύνολο των εξόχως απόκεντρων περιφερειών της ΕΕ και ζητώντας την υιοθέτηση ειδικών μέτρων για την ευθυγράμμιση της κοινωνικοοικονομικής ανάπτυξης των εν λόγω περιφερειών με εκείνη των υπολοίπων περιφερειών της Ένωσης.

2. Εν κατακλείδι, η ΟΚΕ επικροτεί τη δέσμευση της Επιτροπής για την κωδικοποίηση των προτεινόμενων τροποποιήσεων επί των κανονισμών του προγράμματος POSEI - τομέας γεωργίας(1). Και το μέτρο αυτό συνάδει προς το αίτημα που έχει κατ' επανάληψη διατυπώσει η ΟΚΕ περί απλοποιημένων και ευχερέστερα κατανοητών από το ευρύ κοινών κοινοτικών κανονισμών.

Βρυξέλλες, 28 Φεβρουαρίου 2001.

Ο Πρόεδρος

της Οικονομικής και Κοινωνικής Επιτροπής

Göke Frerichs

(1) Πρόγραμμα ειδικών μέτρων για απομακρυσμένες και νησιωτικές περιφέρειες.